report found negative, not a single corona patient
रिपोर्ट निगेटिव, जिले में नहीं है कोरोना का कोई मरीज
रिपोर्ट निगेटिव जिले में नहीं है कोरोना का कोई मरीज...
श्रावस्ती: कारोना महामारी को लेकर श्रावस्ती के लोगों के लिए राहत भरी खबर है। यहां से जांच के लिए भेजे गए युवक की रिपोर्ट निगेटिव आई है। इस प्रकार अभी तक जिले में कोरोना का कोई मरीज नहीं है। बाहर से आए 24 लोगों को क्वारंटाइन में रखा गया है।
भिनगा से सटे टंडवा गांव में दो युवक चार दिन पूर्व पड़ोसी राष्ट्र नेपाल की राजधानी काठमांडू से लौटे थे। इनमें सर्दी बुखार के अलावा खांसी व सांस लेने में तकलीफ के लक्षण मिलने पर बुधवार को दोनों को संयुक्त जिला चिकित्सालय भिनगा में बने आइसोलेशन वार्ड में भर्ती किया गया था। कोरोना संक्रमण की जांच के लिए इनमें से एक का सैंपल लखनऊ भेजा गया था। सीएमओ डॉ एपी भार्गव ने बताया कि शुक्रवार की सुबह इसकी रिपोर्ट आ गई है। इसमें कोरोना संक्रमण नहीं पाया गया है। इस रिपोर्ट के बाद स्वास्थ्य महकमें ने भी राहत की सांस ली। सीएमओ ने बताया कि दूसरे प्रदेश से लौटे 15 लोगों को संयुक्त जिला चिकित्सालय में तथा नौ लोगों को बाहर बने केंद्र पर क्वारंटाइन(एकांतवास) में रखा गया है।
डीसीएम से 26 लोग पहुंचे इकौना
इकौना: मुंबई से लौट रहे 26 लोग लॉकडाउन के बीच शुक्रवार को डीसीएम से इकौना पहुंचे। बलरामपुर जिले के मथुरा निवासी डीसीएम सवार चोरी छिपे मझौवा के रास्ते नदी पार करना चाहते थे। ग्रामीणों ने वाहन को रोका। सूचना पर पहुंची स्वास्थ्य व पुलिस की टीम जांच के लिए सभी को अस्पताल ले गई। लॉकडाउन के बावजूद जिले में डीसीएम भर बाहरी लोगों के पहुंचने का मामला क्षेत्र में चर्चा में रहा।